ທ່ານເລຂາທິການໃຫຍ່ ຫງວຽນຝູຈ້ອງ ມອບຊໍ່ດອກໄມ້ ໃຫ້ແມ່ຫວຽດນາມວິລະຊົນ, ນັກຮົບຜູ້ເສຍອົງຄະ ແລະ ຜູ້ທີ່ມີຄຸນງາມຄວາມດີຕໍ່ປະເທດຊາດ. (ພາບ: TTXVN)
ຄຳແນະນຳຂອງຄະນະບັນນາທິການ: ໃນວັນທີ 27 ກໍລະກົດ 2017, ທີ່ນະຄອນຫຼວງ ຮ່າໂນ້ຍ, ຄະນະ ບໍລິຫານງານສູນກາງ ພັກກອມມູນິດຫວຽດນາມ, ສະພາແຫ່ງຊາດ, ປະທານປະເທດ, ລັດຖະບານແຫ່ງ ສສ. ຫວຽດນາມ, ຄະນະກຳມະການສູນກາງ ແນວໂຮມປະເທດຊາດຫວຽດນາມ ແລະ ນະຄອນຮ່າໂນ້ຍ ໄດ້ຈັດຕັ້ງພິທີສະເຫຼີມສະຫຼອງ ວັນນັກຮົບຜູ້ເສຍອົງຄະ - ນັກຮົບຜູ້ເສຍຊີວິດເພື່ອຊາດ ຄົບຮອບ 70 ປີ (27 ກໍລະກົດ 1947 – 27 ກໍລະກົດ 2017) ຂຶ້ນຢ່າງສົມກຽດ. ໂດຍຕາງໜ້າການນຳພັກແລະລັດ, ສະຫາຍ ຫງວຽນຝູຈ້ອງ ເລຂາທິການໃຫຍ່ ຄະນະບໍລິຫານງານສູນກາງ ພັກກອມມູນິດຫວຽດນາມ ໄດ້ໃຫ້ກຽດເຂົ້າຮ່ວມ ແລະ ກ່າວບົດປາໄສ ໃນພິທີສະເຫຼີມສະຫຼອງ. ວາລະສານກອມມູນິດຂໍເປັນກຽດແນະນຳ ເນື້ອໃນບົດປາໄສ ຂອງສະຫາຍເລຂາທິການໃຫຍ່.
ມື້ນີ້, ດ້ວຍຄວາມຮູ້ສຶກ ແລະ ຄວາມເອກອ້າງທະນົງໃຈ ຂອງທົ່ວປວງຊົນທັງຊາດ, ຄະນະບໍລິຫານງານສູນກາງ ພັກກອມມູນິດຫວຽດນາມ, ສະພາແຫ່ງຊາດ, ປະທານປະເທດ, ລັດຖະບານແຫ່ງ ສສ. ຫວຽດນາມ, ຄະນະກຳມະການສູນກາງ ແນວໂຮມປະເທດຊາດ ຫວຽດນາມ ແລະ ນະຄອນຮ່າໂນ້ຍ ໄດ້ຈັດຕັ້ງພິທີສະເຫຼີມສະຫຼອງ ວັນນັກຮົບຜູ້ເສຍອົງຄະ - ນັກຮົບຜູ້ເສຍຊີວິດເພື່ອຊາດ ຄົບຮອບ 70 ປີ (27 ກໍລະກົດ 1947 – 27 ກໍລະກົດ 2017) ຂຶ້ນຢ່າງສົມກຽດ.
ຕາງໜ້າໃຫ້ພັກແລະລັດ, ຂ້າພະເຈົ້າຂໍຝາກຄຳຢ້ຽມຢາມຖາມຂ່າວ ດ້ວຍຄວາມຈິງໃຈ, ຄວາມຮັກແພງ, ຮູ້ບຸນຄຸນຢ່າງເລິກເຊິ່ງ ມາຍັງບັນດານັກປະຕິວັດອາວຸໂສ, ບັນດາແມ່ຫວຽດນາມວິລະຊົນ, ບັນດາສະຫາຍນັກຮົບຜູ້ເສຍອົງຄະ ນັກຮົບທີ່ເຈັບປ່ວຍ, ຍາດພີ່ນ້ອງຂອງນັກຮົບຜູ້ເສຍຊີວິດເພື່ອຊາດ, ຜູ້ທີ່ມີຄຸນງາມຄວາມດີຕໍ່ການປະຕິວັດ ໃນທົ່ວປະເທດ.
ໃນເວລານາທີທີ່ສຳຄັນນີ້, ດ້ວຍຄວາມນັບຖື ແລະ ຮູ້ບຸນຄຸນທີ່ບໍ່ມີຂອບເຂດ, ພວກເຮົາຂໍກົ້ມຫົວດ້ວຍຄວາມເຄົາລົບນັບຖືຢ່າງສູງ ເພື່ອລະນຶກເຖິງທ່ານປະທານໂຮ່ຈີມິນ ຜູ້ຍິ່ງໃຫຍ່, ບັນດານັກປະຕິວັດຮຸ່ນກ່ອນ, ບັນດານັກຮົບວິລະຊົນຜູ້ທີ່ໄດ້ເສຍຊີວິດເພື່ອຊາດ, ເພື່ອປະຊາຊົນຢ່າງອົງອາດກ້າຫານ.
ໃນຕະຫຼອດເວລາຫຼາຍພັນປີແຫ່ງການສ້າງສາ ແລະ ປົກປັກຮັກສາປະເທດຊາດບ້ານເມືອງ, ປະຊາຊົນຫວຽດນາມ ດ້ວຍຈິດໃຈຮັກຊາດອັນແຮງກ້າ, ຄວາມມຸ່ງມາດປາດຖະໜາຕໍ່ຄວາມເປັນເອກະລາດ ເປັນເຈົ້າຕົນເອງ, ໄດ້ມີຄວາມສາມັກຄີເປັນຈິດໜຶ່ງໃຈດຽວ, ບໍ່ຫວັ່ນໃຈຕໍ່ຄວາມຫຍຸ້ງຍາກລຳບາກ ຄວາມເສຍສະຫຼະ, ຕໍ່ສູ້ຕ້ານພວກສັດຕູຜູ້ຮູກຮານ, ປົກປັກຮັກສາຄວາມເປັນເອກະລາດ, ອິດສະຫຼະພາບ, ເອກະພາບ ແລະ ຜືນແຜ່ນດິນອັນຄົບຖ້ວນອັນສັກສິດ ຂອງປະເທດຊາດ ໄວ້ຢ່າງໝັ້ນຄົງ.
ໃນການຕໍ່ສູ້ເພື່ອຄວາມເປັນເອກະລາດ, ອິດສະຫຼະພາບ ແລະ ອະນາຄົດອັນສົດໃສຂອງປະເທດ, ເພື່ອຊີວິດການເປັນຢູ່ທີ່ມີຄວາມສະຫງົບ, ມີຄວາມຜາສຸກຂອງປະຊາຊົນ, ລູກຫຼານທີ່ດີເດັ່ນຂອງຊາດຫຼາຍລ້ານຄົນ ໄດ້ອຸທິດໄວອາຍຸໜຸ່ນນ້ອຍ, ກຽມພ້ອມສະຫຼະຊີວິດເພື່ອຊາດ, ຕໍ່ສູ້ຢ່າງອົງອາດກ້າຫານ, ຍອມເສຍສະຫຼະຊີວິດ ຫຼືຍອມຮັບຄວາມພິການຕະຫຼອດຊີວິດ. ເຫຼືອດແດງ ແລະ ຄວາມເສຍສະຫຼະຂອງບັນດານັກຮົບວິລະຊົນຜູ້ທີ່ເສຍຊີວິດເພື່ອຊາດ ໄດ້ຕົບແຕ່ງຄັນທຸງປະຕິວັດອັນສະຫງ່າລາສີ, ເພື່ອໃຫ້ປະເທດຫວຽດນາມເກີດດອກເອກະລາດ, ອອກຜົນອິດສະຫຼະພາບ. ຍາດຕິພີ່ນ້ອງຂອງຜູ້ເສຍສະຫຼະຊີວິດເພື່ອຊາດ - ຜູ້ເປັນປູ່ຍ່າ, ພໍ່ແມ່, ເມຍ, ຜົວ, ລູກ, ຫຼານ, ອ້າຍເອື້ອຍນ້ອງ ບໍ່ມີເວລາໃດທີ່ຈະໄດ້ພົບໜ້າຜູ້ທີ່ຮັກແພງທີ່ສຸດຂອງຕົນເອງຄືນໃໝ່. ບັນດານັກຮົບວິລະຊົນຜູ້ທີ່ເສຍສະຫຼະຊີວິດເພື່ອຊາດ, ບັນດານັກຮົບຜູ້ເສຍອົງຄະ ໄດ້ “ເຮັດໃຫ້ຊາດຫວຽດນາມມີຄວາມສະຫງ່າຜ່າເຜີຍ ມີຊື່ສຽງໂດ່ງດັງ, ເຮັດໃຫ້ເຊື້ອສາຍມີກຽດອັນສະຫງ່າ”. ຊື່ສຽງດີຂອງບັນດາສະຫາຍນັ້ນຈະໄດ້ສືບສາຍດ້ວຍປະຫວັດສາດອັນຂຽວສົດຊົ່ວນິລັນດອນ. ພວກເພີ່ນໄດ້ສູ້ຮົບ, ເສຍສະຫຼະເພື່ອໃຫ້ປະເທດຊາດໄດ້ເປັນເອກະລາດ, ອິດສະຫຼະພາບ, ເອກະພາບ ແລະ ຊາດເຮົາໄດ້ຍືນຍົງຄົງຕົວຕະຫຼອດກາລະນານ. ຈິດໃຈອະມະຕະ, ແບບຢ່າງອັນໃສແຈ້ງຂອງພວກເພີ່ນ ຈະຍືນຍົງຄົງຕົວກັບປະເທດຊາດບ້ານເມືອງຫວຽດນາມ ຕະຫຼອດກາລະນານ. ພັກ, ລັດ ແລະ ປະຊາຊົນເຮົາ ຈະຈາລຶກບຸນຄຸນຂອງນັກຮົບຜູ້ເສຍອົງຄະ ນັກຮົບວິລະຊົນຜູ້ເສຍສະລະຊີວິດເພື່ອຊາດໄວ້ຊົ່ວກາລະນານ, ຮູ້ສຶກມີຄວາມເອກອ້າງທະນົງໃຈ, ຈະສະໝັກໃຈສືບທອດ ແລະ ປະຕິບັດພາລະກິດການປະຕິວັດ ໃຫ້ສຳເລັດມີໄຊ ເພື່ອສົມກັບຄວາມເສຍລະຫຼະ, ການອຸທິດອັນຍິ່ງໃຫຍ່ ຂອງບັນດານັກປະຕິວັດຮຸ່ນກ່ອນ, ນັກຮົບວິລະຊົນຜູ້ເສຍສະຫຼະຊີວິດເພື່ອຊາດ, ນັກຮົບຜູ້ເສຍອົງຄະ, ພໍ່ແມ່ປະຊາຊົນ, ນັກຮົບທຸກຄົນໃນທົ່ວປະເທດ.
“ດື່ມນ້ຳຈື່ໄວ້ວ່າແຫຼ່ງ”, “ກິນໝາກໄມ້ຈົ່ງຮູ້ບຸນຄຸນຜູ້ປູກ” ນີ້ແມ່ນຫຼັກທຳທີ່ເປັນມູນເຊື້ອມີມາແຕ່ດົນນານ ຂອງຊາດຫວຽດນາມ. ເຊື່ອມຊຶມຫຼັກທຳອັນດີງາມດັ່ງກ່າວນັ້ນ ແລະ ເຂົ້າໃຈຢ່າງເລິກເຊິ່ງ ກ່ຽວກັບຄຸນຄ່າຂອງຄວາມເສຍສະຫຼະ, ຄວາມອຸທິດອັນໃຫຍ່ຫຼວງ ຂອງບັນດານັກຮົບວິລະຊົນຜູ້ເສຍສະຫຼະຊີວິດເພື່ອຊາດ, ນັກຮົບຜູ້ເສຍອົງຄະ ຕໍ່ປະເທດຊາດ, ເວລາຍັງມີຊີວິດຢູ່ ປະທານໂຮ່ຈິມິນ ກໍ່ໄດ້ມີຄວາມເອົາໃຈໃສ່ແບບພິເສດ ເຖິງວຽກງານເບິ່ງແຍງດູແລນັກຮົບຜູ້ເສຍອົງຄະ, ຄອບຄົວຂອງຜູ້ເສຍຊີວິດເພື່ອຊາດ. ໃນປີ 1946, ເມື່ອປະເທດຫາກໍ່ຍາດໄດ້ເອກະລາດ, ເພີ່ນໄດ້ອອກ “ປະກາດກ່ຽວກັບການຮັບລູກຂອງຜູ້ເສຍຊີວິດເພື່ອຊາດ ເປັນລູກລ້ຽງ” ດ້ວຍຄຳເວົ້າທີ່ງ່າຍດາຍ ແຕ່ມີຄວາມຈິງໃຈ ເຮັດໃຫ້ມີຄວາມສະເທືອນໃຈຢ່າງແຮງ: “ເພື່ອຢາກໄດ້ຕາງໜ້າໃຫ້ປະເທດຊາດ, ປະຊາຊົນທັງຊາດ ແລະ ລັດຖະບານ ສະແດງຄວາມຂອບອົກຂອບໃຈ ຕໍ່ບັນດານັກຮົບຜູ້ທີ່ໄດ້ເສຍສະຫຼະຊີວິດເພື່ອຄວາມເປັນອິດສະຫຼະພາບ, ເອກະລາດ ແລະ ເອກະພາບ ຂອງປະເທດຕົນເອງ, ໃນໄລຍະການປະຕິວັດ ຫຼືໃນໄລຍະການຕໍ່ຕ້ານ. ຂ້າພະເຈົ້າຂໍຝາກຄວາມຢ້ຽມຢາມຖາມຂ່າວອັນສະໜິດສະໜົມ ແລະ ຮັກແພງ ມາຍັງຄອບຄົວ ບັນດານັກຮົບຜູ້ເສຍຊີວິດເພື່ອຊາດ, ແລະ ຂ້າພະເຈົ້າຂໍຮັບເອົາ ລູກຂອງບັນດານັກຮົບຜູ້ເສຍຊີວິດເພື່ອຊາດນັ້ນ ເປັນລູກລ້ຽງຂອງຕົນເອງ”(1).
ປີ 1947, ໃນຂະນະການຕໍ່ສູ້ຕ້ານພວກລ່າເມືອງຂຶ້ນ ຝຣັ່ງ ຜູ້ຮູກຮານ ກຳລັງຢູ່ໃນໄລຍະຫຍຸ້ງຍາກ ດຸເດືອດ, ທ່ານປະທານ ໂຮ່ຈີມິນ ໄດ້ອອກຄຳສັ່ງກ່ຽວກັບການເລືອກເອົາວັນໜຶ່ງໃນປີ ເປັນ “ວັນນັກຮົບຜູ້ເສຍອົງຄະ” ເພື່ອສະແດງຄວາມຮັກແພງທີ່ສະໜິດສະໜົມ, ຄວາມຮູ້ບຸນຄຸນອັນເລິກເຊິ່ງ ຕໍ່ບັນດາຜູ້ທີ່ບໍ່ເສຍດາຍເລືອດເນື້ອເຫື່ອແຮງ, ໄດ້ອຸທິດຄວາມສາມາດທັງໝົດຂອງຕົນ ໃຫ້ແກ່ປະເທດຊາດ. ໂດຍໄດ້ຮັບຄວາມເອົາໃຈໃສ່ຊີ້ນຳໂດຍກົງ ຂອງທ່ານປະທານໂຮຈີມິນ, ໃນວັນທີ 27 ກໍລະກົດ 1947, ຢູ່ທີ່ເມືອງດ້າຍຕື່ ແຂວງຖາຍງວຽນ, ໄດ້ມີການຊຸມນຸມມິດຕິງໃຫຍ່ ເພື່ອຊົມເຊີຍການກໍ່ຕັ້ງ ວັນນັກຮົບຜູ້ເສຍອົງຄະໃນທົ່ວປະເທດ. ຈາກນັ້ນ, ວັນທີ 27 ກໍລະກົດ ໃນແຕ່ລະປີ ໄດ້ກາຍເປັນວັນລະນຶກທີ່ສັກກະລະບູຊາ ແລະ ມີລັກສະນະມະນຸດອະລິຍະທຳ ຂອງຫວຽດນາມ, ເປັນໂອກາດເພື່ອໃຫ້ທົ່ວພັກ, ທົ່ວປວງຊົນ ແລະ ທົ່ວກອງທັບເຮົາ ຄິດຮອດຄິດເຖິງດ້ວຍຄວາມເຄົາລົບ ແລະ ຮູ້ບຸນຄຸນຢ່າງເລິກເຊິ່ງ ຕໍ່ບັນດານັກຮົບວິລະຊົນ ທີ່ໄດ້ເສຍສະຫຼະຊີວິດເພື່ອຊາດ, ນັກຮົບຜູ້ເສຍອົງຄະ, ນັກຮົບທີ່ເຈັບປ່ວຍ, ຄອບຄົວນັກຮົບຜູ້ເສຍສະຫຼະຊີວິດເພື່ອຊາດ ແລະ ຜູ້ທີ່ມີຄຸນງານຄວາມດີຕໍ່ການປະຕິວັດ.
ໃນ 70 ປີທີ່ຜ່ານມາ, ເປັນຕົ້ນແມ່ນໃນ 30 ກ່າວປີແຫ່ງການປ່ຽນແປງໃໝ່, ພັກ ລັດຫວຽດນາມ ຍາມໄດກໍ່ມີຄວາມເອົາໃຈໃສ່ນຳພາ ຊີ້ນຳ ເຮັດໃຫ້ໄດ້ເປັນຢ່າງດີ ວຽກງານນັກຮົບເສຍອົງຄະ, ນັກຮົບຜູ້ເສຍສະຫຼະຊີວິດເພື່ອຊາດ, ຜູ້ທິີ່ມີຄຸນງາມຄວາມດີຕໍ່ການປະຕິວັດ ແລະ ຈັດຕັ້ງການຂົນຂວາຍ ໃຫ້ທົ່ວປວງຊົນເຂົ້າຮ່ວມຢ່າງຕັ້ງໜ້າ ໃນຂະບວນການ “ຕອບບຸນແທນຄຸນ”, “ທົ່ວປວງຊົນເບິ່ງແຍງດູແລ ຄອບຄົວນັກຮົບເສຍອົງຄະ, ນັກຮົບຜູ້ເສຍສະຫຼະຊີວິດເພື່ອຊາດ, ຜູ້ທິີ່ມີຄຸນງາມຄວາມດີຕໍ່ການປະຕິວັດ”. ແຜນນະໂຍບາຍຂອງພັກ, ນະໂຍບາຍ ກົດໝາຍຂອງລັດ ກ່ຽວກັບການປະພຶດແບບພິເສດສຳລັບຜູ້ທີ່ມີຄຸນງາມຄວາມດີຕໍ່ການປະຕິວັດ ໄດ້ຮັບການປະກາດໃຊ້ ເປັນຈຳນວນຫຼາຍສະບັບ; ເປົ້າໝາຍທີ່ໄດ້ຮັບນະໂຍບາຍປະພຶດແບບພິເສດ ໄດ້ເປີດກວ້າງ, ບັນດາລະບອບປະພຶດແບບພິເສດ ກໍ່ໄດ້ຮັບການປັບປຸງ ບູລະນະເທື່ອລະກ້າວ, ສະແດງໃຫ້ເຫັນເຖິງຄວາມເຄົາລົບນັບຖື, ຮູ້ບຸນຄຸນ, ການເບິ່ງແຍງດູແລ ຂອງພັກ ລັດ ແລະ ປະຊາຊົນຫວຽດນາມ.
ມາຮອດປະຈຸປັນ, ຈຳນວນຜູ້ທີ່ມີຄຸນງາມຄວາມດີຕໍ່ການປະຕິວັດ ມີ 9 ລ້ານກວ່າຄົນ ໃນນັ້ນມີພະນັກງານປະຕິວັດອາວຸໂສ, ພະນັກງານກ່ອນການລຸກຮືຂຶ້ນ, ບັນດາແມ່ຫວຽດນາມວິລະຊົນ, ວິລະຊົນກຳລັງປະກອບອາວຸດປະຊາຊົນ, ວິລະຊົນອອກແຮງງານ, ນັກຮົບຜູ້ເສຍອົງຄະ, ນັກຮົບທີ່ເຈັບປ່ວຍ, ຍາດຕິພີ່ນ້ອງຂອງນັກຮົບຜູ້ເສຍສະຫຼະຊີວິດເພື່ອຊາດ... ຊຶ່ງໄດ້ຮັບບັນດາລະບອບ, ນະໂຍບາຍປະພຶດແບບພິເສດ; ຜູ້ທີ່ມີຄຸນງານຄວາມດີຕໍ່ການປະຕິວັດ 4 ລ້ານກວ່າຄົນ ໄດ້ຮັບປະດັບຫຼຽນໄຊ ຫຼຽນກາ ແລະ ຂອງຂວັນລາງວັນ, ນາມມະຍົດທີ່ປະເສີດສູງສົ່ງຕ່າງໆ. ນອກຈາກເງິນເພີ່ມ ເບ້ຍອຸດໜູນແລ້ວ ພັກແລະລັດກໍ່ຍັງມີຄວາມເອົາໃຈໃສ່ ເບິ່ງແຍງດູແລ ຜູ້ທີ່ມີຄຸນງາມຄວາມດີຕໍ່ການປະຕິວັດ ດ້ວຍບັນດານະໂຍບາຍປະພຶດແບບພິເສດຢ່າງລະອຽດ, ຄືເບິ່ງແຍງດູແລດ້ານສຸຂະພາບ, ໃຫ້ບຸລິມະສິດໃນການມອບດິນຜະລິດ, ຊ່ວຍເຫຼືອປົວແປງເຮືອນຢູ່, ດິນຢູ່, ຝຶກອົບຮົມວິຊາອາຊີບ, ສ້າງວຽກເຮັດງານທຳ; ປະຕິບັດນະໂຍບາຍກ່ຽວກັບການສຶກສາ, ກໍ່ສ້າງ; ເປີດກວ້າງລະບົບພື້ນຖານການບໍລິການ ແລະ ພາລະກິດສາທາລະນະ ຮັບໃຊ້ນັກຮົບຜູ້ເສຍອົງຄະ; ຍູ້ແຮງການຊອກຄົ້ນເຕົ້າໂຮມ ອັດຖິຂອງນັກຮົບຜູ້ເສຍສະຫຼະຊີວິດເພື່ອຊາດ; ກໍ່ສ້າງ ແລະ ປົວແປງບູລະນະ ສຸສານນັກຮົບຜູ້ເສຍສະຫຼະຊີວິດເພື່ອຊາດ ຫຼາຍພັນແຫ່ງ, ອຳນວຄວາມສະດວກໃຫ້ຄອບຄົວ ຂອງນັກຮົບຜູ້ເສຍສະຫຼະຊີວິດເພື່ອຊາດ ມາໄຫວ້ອາໄລນັກຮົບຜູ້ເສຍສະຫຼະທີ່ສຸສານ.
ພ້ອມກັບການປະຕິບັດບັນດານະໂຍບາຍການປະພຶດແບບພິເສດຂອງພັກແລະລັດ ນັ້ນ, ຄະນະພັກ, ອຳນາດການປົກຄອງ, ແນວໂຮມປະເທດຊາດ ແລະ ອົງການຈັດຕັ້ງຂັ້ນຕ່າງໆ, ບັນດາກົມກອງທະຫານ, ຕຳຫຼວດ, ວິສາຫະກິດ ແລະ ບັນດາບຸກຄົນຢູ່ພາຍໃນແລະຕ່າງປະເທດ ກໍ່ໄດ້ມີການເຂົ້າຮ່ວມບັນດາຂະບວນການ “ຕອບບຸນແທນຄຸນ”, “ທົ່ວປວງຊົນເບິ່ງແຍງດູແລ ບັນດາຄອບຄົວນັກຮົບຜູ້ເສຍອົງຄະ, ນັກຮົບຜູ້ເສຍສະຫຼະຊີວິດເພື່ອຊາດ ແລະ ຜູ້ທີ່ມີຄຸນງາມຄວາມດີຕໍ່ການປະຕິວັດ” ຢ່າງຕັ້ງໜ້າ ດ້ວຍບັນດາການເຄື່ອນໄຫວທີ່ລະອຽດ, ແທ້ຈິງ, ເຊັ່ນ ກໍ່ສ້າງເຮືອນກະຕັນຍູ, ສ້າງກອງທຶນ “ຕອບບຸນແທນຄຸນ”, ມອບປຶ້ມເງິນອອມສິນ, ລ້ຽງດູແມ່ຫວຽດນາມ ວິລະຊົນ, ຊ່ວຍໃຫ້ຊີວິດຂອງນັກຮົບຜູ້ເສຍອົງຄະ ນັກຮົບທີ່ເຈັບປ່ວຍໜັກ ມີຄວາມໝັ້ທ່ຽງ, ເບິ່ງແຍງດູແລພໍ່ແມ່ຂອງນັກຮົບຜູ້ເສຍສະຫຼະຊີວິດເພື່ອຊາດ ທີ່ເຖົ້າແກ່ ອອ່ນໂຊ, ແລະ ເບິ່ງແຍງລູກຂອງນັກຮົບຜູ້ເສຍສະຫຼະ... ໃນເວລາເກືອບສິບປີ ທີ່ຜ່ານມາມໍ່ນີ້, ແຕ່ປີ 2007 ຫາ 2016, ໃນທົ່ວປະເທດໄດ້ກໍ່ສ້າງ ແລະ ສ້ອມແປງເຮືອນກະຕັນຍູ ເປັນຈຳນວນ 182.000 ຫຼັງ, ມອບປຶ້ມເງິນອອມສິນ 133.000 ເຫຼັ້ມ ໃຫ້ແກ່ບັນດາຄອບຄົວຄົນທີ່ມີຄຸນງາມຄວາມດີຕໍ່ການປະຕິວັດ.
ບັນດາງຽກງານທີ່ເຕັມໄປດ້ວຍຄວາມຮັບຜິດຊອບ ແລະ ຄວາມຮັກແພງນັ້ນ ໄດ້ຮັບການສະໜັບສະໜູນ ແລະ ເຂົ້າຮ່ວມຢ່າງຕັ້ງໜ້າ ຂອງທົ່ວສັງຄົມ, ໄດ້ກາຍເປັນຂະບວນການມະຫາຊົນຢ່າງເລິກເຊິ່ງກວ້າງຂວາງ, ເປັນຄວາມງາມດ້ານວັດທະນະທຳ, ເພື່ອປະກອບສ່ວນທີ່ສຳຄັນ ເຂົ້າໃນການປັບປຸງ, ເພີ່ມທະວີກຸ່ມກ້ອນມະຫາສາມັກຄີທົ່ວປວງຊົນ, ຍົກສູງນ້ຳໃຈຮັກຊາດ, ຄົ້ນຄືນແລະເພີ່ມພຸນຄຸນສ້າງ ບັນດາຄຸນຄ່າມະນຸດອະລິຍະທຳທີ່ດີງາມ.
ດ້ວຍເຈດຈຳນົງເພິ່ງຕົນເອງ, ກຸ້ມຕົນເອງ ແລະ ສ້າງຄວາມເຂັ້ມແຂງດ້ວຍຕົນເອງ, ນັກຮົບຜູ້ເສຍອົງຄະ, ຍາດຕິພີ່ນ້ອງຂອງຮັກຮົບຜູ້ເສຍສະຫຼະຊີວິດເພື່ອຊາດ ແລະ ຜູ້ທິີ່ມີຄຸນງາມຄວາມດີຕໍ່ການປະຕິວັດ ເປັນຈຳນວນຫຼາຍ ໄດ້ຜ່ານຜ່າຄວາມເຈັບປ່ວຍ ຄວາມຫຍຸ້ງຍາກລຳບາກ ເພື່ອເຂົ້າຮ່ວມໃນຊີວິດ, ສືບຕໍ່ອຸທິດກຳລັງກາຍ ແລະສະຕິປັນຍາ, ເປັນແບບຢ່າງທີ່ໃສແຈ້ງ ໃນການອອກແຮງງານ, ຜະລິດ, ເຮັດວຽກ, ສູ້ຮົບ, ຮ່ຳຮຽນ..., ເພື່ອປະກອບສ່ວນ ເຂົ້າໃນການປົກປັກຮັກສາ ແລະ ກໍ່ສ້າງປະເທດຊາດບ້ານເມືອງ ໃຫ້ນັບມື້ນັບຮັ່ງມີ ຮູ່ງເຮືອງສີວິໄລ.
ຕາງໜ້າການນຳພັກແລະລັດ, ຂ້າພະເຈົ້າຂໍຊົມເຊີຍ, ຕີລາຄາສູງ ແລະ ຍ້ອງຍໍສັນລະເສີນ ບັນດາກະຊວງ, ຂະແໜງການ, ທ້ອງຖີ່ນ, ອົງການ, ກົມກອງ, ບຸກຄົນພາຍໃນແລະຢູ່ຕ່າງປະເທດ ທີ່ໄດ້ມີການຕອບສະໜອງ ແລະ ປະຕິບັດເປັນຢ່າງດີ ບັນດາແຜນນະໂຍບາຍ, ນະໂຍບາຍຂອງພັກ ແລະ ລັດຢ່າງຕັ້ງໜ້າ, ເຂົ້າຮ່ວມບັນດາຂະບວນການ “ຕອບບຸນແທນຄຸນ”, “ທົ່ວປວງຊົນເບິ່ງແຍງດູແລ ຄອບຄົວນັກຮົບເສຍອົງຄະ, ນັກຮົບຜູ້ເສຍສະຫຼະຊີວິດເພື່ອຊາດ, ຜູ້ທິີ່ມີຄຸນງາມຄວາມດີຕໍ່ການປະຕິວັດ” ຢ່າງຟົດຟື້ນ; ຂໍຊົມເຊີຍບັນດາຜົນງານ ທີ່ບັນດາສະຫາຍນັກຮົບຜູ້ຖືກເສຍອົງຄະ, ຍາດຕິພີ່ນ້ອງຂອງນັກຮົບຜູ້ເສຍສະຫຼະຊີວິດເພື່ອຊາດ ແລະ ຜູ້ທິີ່ມີຄຸນງາມຄວາມດີຕໍ່ການປະຕິວັດ ບັນລຸໄດ້ໃນພາລະກິດແຫ່ງການກໍ່ສ້າງ ແລະ ປົກປັກຮັກສາປະເທດຊາດ.
ການເອົາໃຈໃສ່ເບິ່ງແຍງດູແລ, ຍົກສູງຊີວິດການເປັນຢູ່ດ້ານວັດຖຸແລະຈິດໃຈ ຂອງນັກຮົບຜູ້ຖືກເສຍອົງຄະ, ນັກຮົບຜູ້ເຈັບປ່ວຍ, ຍາດຕິພີ່ນ້ອງຂອງຮັກຮົບຜູ້ເສຍສະຫຼະຊີວິດເພື່ອຊາດ ແລະ ຜູ້ທິີ່ມີຄຸນງາມຄວາມດີຕໍ່ການປະຕິວັດ ເປັນແຜນນະໂຍບາຍ, ທັດສະນະອັນສະເໝີຕົ້ນສະເໝີປາຍ ຂອງພັກແລະລັດຫວຽດນາມ, ເປັນຫຼັກທຳທີ່ເປັນມູນເຊື້ອຂອງຊາດເຮົາ. ໂຄງການການເມືອງ ກ່ຽວກັບກໍ່ສ້າງປະເທດ ໃນສະໄໝຂ້າມຜ່ານ ຂຶ້ນສູ່ສັງຄົມນິຍົມ (ສະບັບປັບປຸງ, ເພີ່ມເຕີນ ປີ 2011) ໄດ້ຊີ້ແຈ້ງວ່າ: “ປະຕິບັດໃຫ້ໄດ້ເປັນຢ່າງດີ ນະໂຍບາຍຕໍ່ຄົນ ແລະ ຄອບຄົວທີ່ມີຄຸນງາມຄວາມດີຕໍ່ປະເທດ”(2). ມະຕິກອງປະຊຸມໃຫຍ່ ຜູ້ແທນທົ່ວປະເທດຄັ້ງທີ XII ຂອງພັກກອມມູນິດຫວຽດນາມ ກໍ່ໄດ້ເນັ້ນໜັກວ່າ: “ປະຕິບັດໃຫ້ໄດ້ເປັນຢ່າງດີ ນະໂຍບາຍກ່ຽວກັບການເບິ່ງແຍງດູແລ ຜູ້ທີ່ມີຄຸນງາມຄວາມດີຕໍ່ຊາດ ບົນພື້ນຖານປຸກລະດົມທຸກແຫຼ່ງພະລັງ ຂອງສັງຄົມ ປະສົມກັບແຫຼ່ງພະລັງຂອງລັດ; ຮັບປະກັນໃຫ້ຜູ້ທີ່ມີຄຸນງາມຄວາມດີຕໍ່ຊາດ ມີລະດັບຊີວິດຕາມລະດັບປານກາງຂຶ້ນໄປ”(3).
ເພື່ອເສີມຂະຫຍາຍບັນດາຜົນງານ, ຜົນສຳເລັດທີ່ບັນລຸໄດ້ ໃນຕະຫຼອດໄລຍະ 70 ປີທີ່ຜ່ານມາ, ພ້ອມທັງສືບຕໍ່ຍູ້ແຮງ ວຽກງານເບິ່ງແຍງດູແລ ນັກຮົບເສຍອົງຄະ, ນັກຮົບເຈັຍປ່ວຍ, ຄອບຄົວຂອງຮັກຮົບທີ່ເສຍສະຫຼະຊີວິດເພື່ອຊາດ ແລະ ຜູ້ທິີ່ມີຄຸນງາມຄວາມດີຕໍ່ການປະຕິວັດ, ໃນເວລາຕໍ່ໄປນີ້, ບັນດາຄະນະພັກ, ອຳນາດການປົກຄອງ, ແນວໂຮມປະເທດຊາດ ແລະ ບັນດາອົງການຈັດຕັ້ງ, ອົງການສັງຄົມ ຕ້ອງສືບຕໍ່ໂຄສະນາ ແຜນນະໂຍບາຍ, ນະໂຍບາຍຂອງພັກ, ລັດ ຕໍ່ນັກຮົບຜູ້ເສຍອົງຄະ, ນັກຮົບເຈັບປ່ວຍ, ຄອບຄົວຂອງຮັກຮົບເສຍສະຫຼະຊີວິດເພື່ອຊາດ ແລະ ຜູ້ທິີ່ມີຄຸນງາມຄວາມດີຕໍ່ການປະຕິວັດ ໃຫ້ພະນັກງານ, ສະມາຊິກພັກ ແລະ ປະຊາຊົນຊາບຊືມເລິກເຊິ່ງກວ່າອີກ. ອັນທີ່ໃໝ່ທີ່ສຸດແມ່ນ ຄຳສັ່ງເລກທີ 14-CT/TW, ສະບັບລົງວັນທີ 19 ກໍລະກົດ 2017 ຂອງຄະນະເລຂາທິການສູນກາງພັກ ວ່າດ້ວຍ “ສືບຕໍ່ເພີ່ມທະວີການນຳພາຂອງພັກ ຕໍ່ວຽກງານສຳລັບຜູ້ທີ່ມີຄຸນງາມຄວາມດີຕໍ່ການປະຕິວັດ”. ຕ້ອງຮັບຮູ້ຢ່າງເລິກເຊິ່ງວ່າ, ປະຕິບັດໃຫ້ໄດ້ເປັນຢ່າງດີ ນະໂຍບາຍກ່ຽວກັບການປະພຶດແບບພິເສດ ສຳລັບຜູ້ທີ່ມີຄຸນງາມຄວາມດີຕໍ່ປະເທດ ທັງເປັນຄວາມຮັກແພງ, ຄວາມຮັບຜິດຊອບອັນສູງສົ່ງຂອງທົ່ວລະບົບການເມືອງ ແລະ ທົ່ງປວງຊົນ, ທັງເປັນປັດໃຈທີ່ຮັບປະກັນ ການປະຕິບັດຄວາມກ້າວໜ້າ ແລະ ຄວາມຍຸຕິທຳທາງສັງຄົມ, ສະແດງຢ່າງເລິກເຊິ່ງເຖິງ ລັກສະນະດີເດັ່ນ ແລະ ທາດແທ້ອັນດີງາມ ຂອງລະບອບເຮົາ, ປະກອບສ່ວນເຂົ້າໃນການປັບປຸງ ກຸ່ມກ້ອນສາມັກຄີປວງຊົນທັງຊາດ, ເພີ່ມທະວີຄວາມເຊື່ອໝັ້ນຂອງປະຊາຊົນຕໍ່ພັກ, ລັດ. ຈາກນັ້ນ, ຫັນຄວາມຮັບຮູ້ເປັນການກະທຳຕົວຈິງ ລະອຽດ, ຕັ້ງໜ້າປະກອບສ່ວນເຂົ້າໃນການປະຕິບັດ ໃຫ້ໄດ້ເປັນຢ່າງດີ ນະໂຍບາຍກ່ຽວກັບການປະພຶດແບບພິເສດ ສຳລັບຜູ້ທີ່ມີຄຸນງາມຄວາມດີຕໍ່ປະເທດຊາດ, ຍົກສູງປະສິດທິຜົນ ແລະ ເຮັດໃຫ້ບັນດາຂະບວນການ “ຕອບບຸນແທນຄຸນ”, “ທົ່ວປວງຊົນເບິ່ງແຍງດູແລ ບັນດາຄອບຄົວນັກຮົບເສຍອົງຄະ, ນັກຮົບເສຍສະຫຼະຊີວິດເພື່ອຊາດ ແລະ ຜູ້ທີ່ມີຄຸນງາມຄວາມດີຕໍ່ການປະຕິວັດ” ກາຍເປັນການເຄື່ອນໄຫວແບບຢ່າງ ເປັນປົກກະຕິ ໃນທຸກດ້ານຂອງຊີວິດສັງຄົມ.
ສຸມໃສ່ນຳພາ, ຊີ້ນຳປະຕິບັດຢ່າງຄົບຖ້ວນ ແຜນນະໂຍບາຍ, ນະໂຍບາຍຂອງພັກ, ກົດໝາຍຂອງລັດ ກ່ຽວກັບນັກຮົບຜູ້ເສຍອົງຄະ, ນັກຮົບຜູ້ເຈັບປ່ວຍ, ຄອບຄົວຂອງນັກຮົບຜູ້ເສຍສະຫຼະຊີວິດເພື່ອຊາດ ແລະ ຜູ້ທິີ່ມີຄຸນງາມຄວາມດີຕໍ່ການປະຕິວັດ. ໃນນັ້ນ, ມີການເອົາໃຈໃສ່ແບບພິເສດຕໍ່ ຄອບຄົວຂອງຜູ້ທີ່ມີຄຸນງານຄວາມດີຕໍ່ປະເທດຊາດ ທີ່ຕົກໃນສະພາບຫຍຸ້ງຍາກ, ຜູ້ທີ່ມີຄຸນງານຄວາມດີຕໍ່ປະເທດຊາດ ທີ່ກຳລັງຢູ່ປ່ຽວ ບໍ່ມີບ່ອນອີງອາໃສ, ບັນດາຄອບຄົວຂອງຜູ້ທີ່ມີຄຸນງານຄວາມດີຕໍ່ປະເທດຊາດ ທີ່ຢູ່ເຂດຊົນເຜົ່າສ່ວນໜ້ອຍ, ເຂດຫ່າງໄກສອກຫຼີກ, ເຂດທີ່ໝັ້ນການປະຕິວັດໃນເມື່ອກ່ອນ, ສູ້ຊົນບໍ່ໃຫ້ຄອບຄົວຜູ້ທີ່ມີຄວາມງາມຄວາມດີຕໍ່ປະເທດຊາດ ຕົກເປັນຄອບຄົວທຸກຍາກ. ມີການບຸລິມະສິດແຫຼ່ງພະລັງ ເພື່ອແກ້ໄຂຄວາມຮຽກຮ້ອງຕ້ອງການອັນຈຳເປັນ ຂອງຜູ້ທີ່ມີຄຸນງາມຄວາມດີຕໍ່ປະເທດຊາດຄື ລ້ຽງດູແມ່ຫວຽດນາມວິລະຊົນ, ຝຶກອົບຮົມອາຊີບ, ສ້າງວຽກເຮັດງານທຳ, ຊ່ວຍເຫຼືອບັນດາຄອບຄົວນະໂຍບາຍ ທີ່ປະສົບຄວາມຫຍຸ້ງຍາກ ໃຫ້ເຂົາພັດທະນາເສດຖະກິດ, ທຸລະກິດ... ຍູ້ແຮງຂະບວນການຫັນເປັນສັງຄົມ ວຽກງານຕໍ່ຜູ້ທີ່ມີຄຸນງາມຄວາມດີຕໍ່ການປະຕິວັດ. ບົນພື້ນຖານປຸກລະດົມ ແຫຼ່ງພະລັງສັງຄົມ ປະສົມກັບແຫຼ່ງພະລັງຂອງລັດ, ສູ້ຊົນເຖິງປີ 2020, ບັນດາຄອບຄົວຂອງຜູ້ທີ່ມີຄຸນງາມຄວາມດີຕໍ່ການປະຕິວັດ ມີລະດັບຊີວິດເທົ່າທຽມຫຼືສູງກວ່າ ລະດັບຊີວິດປານກາງໃນຊຸມຊົນທ້ອງຖິ່ນ.
ສືບຕໍ່ເຮັດໃຫ້ໄດ້ເປັນຢ່າງດີ ວຽກງານປົວແປງບູລະນະ ສຸສານນັກຮົບຜູ້ເສຍສະຫຼະຊີວິດເພື່ອຊາດ, ກິດຈະກຳຈາລຶກບຸນຄຸນ ຂອງນັກຮົບຜູ້ເສຍສະຫຼະຊີວິດເພື່ອຊາດ; ຍູ້ແຮງການຊອກຫາ, ກຳນົດເຊື້ອສາຍຂອງນັກຮົບຜູ້ເສຍສະຫຼະຊີວິດເພື່ອຊາດ, ຊອກຄົ້ນເຕົ້າໂຮມອັດຖິ ຂອງນັກຮົບຜູ້ເສຍສະຫຼະຊີວິດເພື່ອຊາດ, ແຈ້ງໃຫ້ຄອບຄົວຂອງເຂົາຮູ້ຢ່າງທັນການ ແລະ ອຳນວຍຄວາມສະດວກໃຫ້ຍາດຕິພີ່ນ້ອງຂອງເຂົາ ມາໄຫວ້ອາໄລຢູ່ທີ່ສຸສານ.
ຍົກສູງຄວາມສາມາດ, ຜົນສັກສິດ, ປະສິດທິຜົນຂອງການຄຸ້ມຄອງລັດ ສຳລັບວຽກງານກ່ຽວກັບຜູ້ທີ່ມີຄຸນງາມຄວາມດີຕໍ່ການປະຕິວັດ. ກວດຄືນ, ປັບປຸງ, ປົວແປງບູລະນະ ນະໂຍບາຍ, ກົດໝາຍກ່ຽວກັບການປະພຶດແບບພິເສດສຳລັບຜູ້ທີ່ມີຄຸນງາມຄວາມດີ, ພິເສດແມ່ນ ເອົາໃຈໃສ່ແກ້ໄຂບັນດາຂໍ້ຄົງຄ້າງ, ຕິດຂັດທີ່ກ່ຽວຂ້ອງ ເພື່ອດັດແປງ ປັບປຸງໃຫ້ເໝາະສົມ ແລະ ທັນເວລາ ກັບການພັດທະນາຂອງປະເທດ. ເອົາໃຈໃສ່ແກ້ໄຂການອອກໜັງສືຮັບຮອງ ຜູ້ທີ່ມີຄຸນງາມຄວາມດີຕໍ່ປະເທດຊາດ ທີ່ຍັງຄົງຄ້າງ, ຮັບປະກັນຄວາມໜັກແໜ້ນ, ສົມເຫດສົມຜົນ ເພື່ອໃຫ້ຜູ້ທີ່ມີຄຸນງາມຄວາມດີຕໍ່ປະເທດຊາດ ແລະ ຄອບຄົວຂອງເຂົາ ໄດ້ຮັບການຊົມໃຊ້ຢ່າງຄົບຖ້ວນ ບັນດານະໂຍບາຍກ່ຽວກັບການປະພຶດແບບພິເສດຂອງພັກແລະລັດ.
ເພີ່ມທະວີການໝູນໃຊ້ວິທະຍາສາດເຕັກໂນໂລຊີທີ່ກ້າວໜ້າ, ປະສານສົມທົບຢ່າງແໜ້ນແຟ້ນ ລະຫວ່າງບັນດາກະຊວງ, ຂະແໜງການສູນກາງ ແລະ ທ້ອງຖິ່ນ ໃນການປະຕິບັດວຽກງານຕໍ່ຜູ້ທີ່ມີຄຸນງາມຄວາມດີຕໍ່ການປະຕິວັດ; ສຸມໃສ່ບັນດາມາດຕະການ ຍົກສູງລະດັບຄວາມຮູ້ດ້ານວິຊາສະເພາະ, ວິຊາການ ກໍ່ຄືສະຕິ ຄວາມຮັບຜິດຊອບ ຂອງພະນັກງານທີ່ເຮັດວຽກງານນີ້.
ດ້ວຍວຽກງານການດຳເນີນຢ່າງລະອຽດ, ບັນດາອົງການຈັດຕັ້ງ, ສຳນັກງານອົງການ, ພະນັກງານ, ສະມາຊິກພັກ, ລັດຖະກອນ, ສະມາຊິກຊາວໜຸ່ມ, ສະມາຊິກສະມາຄົມ ແລະ ປະຊາຊົນທຸກຊັ້ນຄົນ ຕ້ອງຕັ້ງໜ້າເຂົ້າຮ່ວມ ດ້ວຍຄວາມຮັບຜິດຊອບ ໃນວຽກງານຜູ້ທີ່ມີຄຸນງາມຄວາມດີຕໍ່ການປະຕິວັດ ແລະ ຂະບວນການ “ທົ່ວປວງຊົນເບິ່ງແຍງດູແລ ບັນດາຄອບຄົວນັກຮົບຜູ້ເສຍອົງຄະ, ນັກຮົບຜູ້ເສຍສະຫຼະຊີວິດເພື່ອຊາດ ແລະ ຜູ້ທີ່ມີຄຸນງາມຄວາມດີຕໍ່ການປະຕິວັດ” ແລະ ສະໜັບສະໜູນກອງທຶນ “ຕອບບຸນແທນຄຸນ”. ຍ້ອງຍໍຊົມເຊີຍ, ເຊີດຊູບັນດາແບບຢ່າງນັກຮັບຜູ້ເສຍອົງຄະ, ນັກຮົບທີ່ເຈັບປ່ວຍ, ຄອບຄົວນັກຮົບຜູ້ເສຍສະຫຼະຊີວິດເພື່ອຊາດ, ຜູ້ທີ່ມີຄຸນງາມຄວາມດີຕໍ່ປະເທດຊາດ ໄດ້ເສີມຂະຫຍາຍເຈດຈຳນົງເພິ່ງຕົນເອງ, ກຸ້ມຕົນເອງ ແລະ ສ້າງຄວາມເຂັ້ມແຂງດ້ວຍຕົນເອງ, ຜ່ານຜ່າຄວາມທຸກຍາກ, ຕັ້ງໜ້າອອກແຮງງານ, ຜະລິດ, ເຂົ້າຮ່ວມບັນດາຂະບວນການແຂ່ງຂັນຮັກຊາດ... ຄົ້ນເຜີຍ, ຂະຫຍາຍບັນດາແບບຢ່າງທີ່ດີເດັ່ນກ້າວໜ້າ, ເຊີດຊູຍ້ອງຍໍ ມອບລາງວັນໃຫ້ແກ່ລວມໝູ່, ບຸກຄົນຜູ້ທີ່ມີຜົນງານດີເດັ່ນ ກ່ຽວກັບການປະກອບສ່ວນ ເຂົ້າໃນບັນດາຂະບວນການ “ຕອບບຸນແທນຄຸນ”, “ທົ່ວປວງຊົນເບິ່ງແຍງດູແລຄອບຄົວນັກຮົບຜູ້ເສຍອົງຄະ, ນັກຮົບຜູ້ເສຍສະຫຼະຊີວິດເພື່ອຊາດ, ຜູ້ທິີ່ມີຄຸນງາມຄວາມດີຕໍ່ການປະຕິວັດ”, ຮວ່ມແຮງຊ່ວຍເຫຼືອ ບັນດາຄອບຄົວຂອງຜູ້ທີ່ມີຄຸນງາມຄວາມດີຕໍ່ການປະຕິວັດ ແກ້ໄຂຄວາມຫຍຸ້ງຍາກ, ປົວແປງຊີວິດການເປັນຢູ່.
ໃນປະຈຸປັນ, ທົ່ວພັກ, ທົ່ວປວງຊົນ ແລະ ທົ່ວກອງທັບເຮົາ ກຳລັງປະຕິບັດ ຄຳສັ່ງເລກທີ 05-CT/TW, ສະບັບລົງວັນທີ 15 ພຶດສະພາ 2016, ຂອງກົມການເມືອງສູນກາງພັກ ສະໄໝທີ XII, ກ່ຽວກັບ “ຍູ້ແຮງການຮ່ຳຮຽນ ແລະ ປະຕິບັດຕາມແນວຄິດ ແລະ ຄຸນສົມບັດ, ແບບແຜນໂຮ່ຈີມິນ”. ຕາງໜ້າໃຫ້ພັກ ແລະ ລັດ, ຂ້າພະເຈົ້າຮຽກຮ້ອງບັນດາສະຫານ, ປະຊາຊົນ, ນັກຮົບທັງຊາດທຸກຄົນ ສືບຕໍ່ເຊື່ອມຊືມຢ່າງເລິກເຊິ່ງ, ແລະ ປະຕິບັດໃຫ້ໄດ້ເປັນຢ່າງດີ ແນວຄິດ ໂຮ່ຈີມິນ ກ່ຽວກັບວຽກງານນັກຮົບຜູ້ເສຍອົງຄະ, ນັກຮົບຜູ້ເສຍສະຫຼະຊີວິດເພື່ອຊາດ; ເອົາໃຈໃສ່ເບິ່ງແຍງດູແລ ນັກຮົບຜູ້ເສຍອົງຄະ, ນັກຮົບຜູ້ເຈັບປ່ວຍ, ຄອບຄົວຂອງຮັກຮົບຜູ້ເສຍສະຫຼະຊີວິດເພື່ອຊາດ ແລະ ຜູ້ທິີ່ມີຄຸນງາມຄວາມດີຕໍ່ການປະຕິວັດ ໃຫ້ດີກວ່າເກົ່າອີກ, ຖືວ່າອັນນີ້ທັງເປັນຫຼັກທຳ, ທັງເປັນພັນທະ, ຄວາມຮັບຜິດຊອບ ແລະ ຄວາມຮັກແພງສະຫາຍ, ພໍ່ແມ່ປະຊາຊົນ ຂອງຄົນຫວຽດນາມ ແຕ່ລະຄົນພວກເຮົາ.
ຄວາມເສຍສະຫຼະ, ການອຸທິດທີ່ຍິ່ງໃຫຍ່ ຂອງບັນດານັກປະຕິວັດຮຸ່ນກ່ອນ, ບັນດານັກຮົບວິລະຊົນ ຜູ້ເສຍສະຫຼະຊີວິດເພື່ອຊາດ, ນັກຮົບຜູ້ເສຍອົງຄະ, ຄອບຄົວນັກຮົບຜູ້ເສດສະຫຼະຊີວິດເພື່ອຊາດ, ຜູ້ທີ່ມີຄຸນງາມຄວາມດີຕໍ່ປະເທດຊາດ ທີ່ໄດ້ຝັງເລິກໄວ້ຢູ່ໃນໝາກຫົວໃຈ ຂອງຄົນຫວຽດນາມ ແຕ່ລະຄົນ ຕະຫຼອດກາລະນາມ, ເປັນແຫຼ່ງພະລັງດ້ານຈິດໃຈອັນລ້ຳຄ່າ, ໃຫ້ກຳລັງແຮງຕື່ມອີກ ເພື່ອໃຫ້ທົ່ວພັກ, ທົ່ວປວງຊົນ ແລະ ທົ່ວກອງທັບ ປະຕິບັດພາລະກິດການປ່ຽນແປງໃໝ່, ຫັນປະເທດເປັນອຸດສາຫະກຳ ທັນສະໄໝ ແລະ ເຊື່ອມໂຍງສາກົນ, ກໍ່ສ້າງ ພັດທະນາ ແລະ ປົກປັກຮັກສາ ປະເທດຊາດຫວຽດນາມ ທີ່ແສນຮັກຂອງພວກເຮົາ ໃຫ້ໝັ້ນຄົງເຂັ້ມແຂງ.
ພັກ, ລັດ ແລະ ປະຊາຊົນເຮົາຈະບໍ່ມີວັນລືມ ບຸນຄຸນອັນຍິ່ງໃຫຍ່ ຂອງບັນດານັກປະຕິວັດຮຸ່ນກ່ອນ, ບັນດານັກຮົບວິລະຊົນຜູ້ເສຍສະຫຼະຊີວິດເພື່ອຊາດ, ນັກຮົບຜູ້ເສຍອົງຄະ, ຄອບຄົວນັກຮົບຜູ້ເສຍສະຫຼະຊີວິດເພື່ອຊາດ, ຜູ້ທີ່ມີຄຸນງາມຄວາມດີຕໍ່ປະເທດຊາດ!
ພວກເຮົາສັນຍາວ່າ ຈະດຳລົງຊີວິດ, ສູ້ຮົບ, ອອກແຮງງານ, ຮ່ຳຮຽນ ແລະ ເຮັດວຽກຢ່າງສຸດຄວາມສາມາດ ໃຫ້ສົມກັບບັນພະບຸລຸດ, ກັບບັນດາຜູ້ທີ່ໄດ້ເສຍສະຫຼະ ສຸດອົກສຸໃຈ ເພື່ອປະຊາຊົນ, ເພື່ອຊາດ! ./.
ໂດຍ ຫງວຽນຝູຈ້ອງ
ເລນາທິການໃຫຍ່ຄະນະບໍລິຫານງານສູນກາງ
ພັກກອມມູນິດຫວຽດນາມ
-------------------------
* ຫົວຂໍ້ໂດຍວາລະສານກວມມູນິດເປັນຜູ້ແຕ່ງ.
ບົດນີ້ໄດ້ລົງພິມໃນວາລະສານກອມມູນິດ ສະບັບເລກທີ 899 (ເດືອນສິງຫາ 2017)
(1) ໂຮ່ຈີມິນ: ນິພົນຄົບຊຸດ, ສຳນັກພິມຈຳໜ່າຍການເມືອງແຫ່ງຊາດ-ຊື້ເທີ້ດ, ຮ່າໂນ້ຍ, 2012, ເຫຼັ້ມທີ 4, ໜ້າ 486.
(2) ເອກະສານກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ XI, ສຳນັກພິມຈຳໜ່າຍການເມືອງແຫ່ງຊາດ-ຊື້ເທີ້ດ, ຮ່າໂນ້ຍ, 2011, ໜ້າ 79.
(3) ເອກະສານກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ XII, ຫ້ອງວ່າການສູນກາງພັກ, ຮ່າໂນ້ຍ, 2016, ໜ້າ 136.